वहीं दूसरी ओर यह भी देखा जा रहा है कि शासकीय स्कूलों में प्राथमिक स्तर पर जिस तरह शिक्षा व्यवस्था लागू है, वह भी एक बच्चे को बेहतर इंसान बनाने में अपनी भूमिका नहीं निभा पा रही है। सिर्फ अपनी सरकारी योजनाओं को फलीभूत करने के लिए यह व्यवस्था कर देना कि आठवी कक्षा तक कोई भी बच्चा फेल ही नहीं होगा सभी बच्चों के साथ खिलवाड़ है। हमारे देश में वैसे भी निम्न वर्ग के परिवारों में उनके माता- पिता अपने बच्चों को स्कूल भेजने की जगह काम पर भेजना ज्यादा जरूरी समझते हैं। लड़कों से मज़दूरी करवाते हैं, ताकि वह दो पैसे घर पर ला सके और लड़कियों को घर पर अपने छोटे भाई- बहन की देखभाल के लिए या खाना पकाने के लिए छोड़ देते हैं। और तो और हमारी वर्तमान शिक्षा व्यवस्था के चलते ऐसे बच्चे आठवीं सर्टिफिकेट बिना स्कूल गए और परीक्षा में जीरो नम्बर मिलने पर भी प्राप्त कर लेते हैं।